Adela, Dei gracia Francorum regina. Noverint universi, presentes pariter et futuri, quod inter domum Vallisprofunde et Gaufredum Fabrum de Villanova querela aliquamdiu versata est super excursu aque venientis de terra predicte domus. De quo excursu cum predictus G. fratres ejusdem loci infestaret, nobis, intuitu justicie, placuit eorumdem fratrum super hac controversia testes recipere. Qui, premissa juratione, dixerunt predictam domum, quamdiu bone memorie dominus noster Ludovicus, christianissimus Francorum rex, Villamnovam ante nos tenuit, predictum aque excursum ad utilitatem pratorum suorum omnibus anni temporibus liberum habuisse. Nos ergo, hanc attestacionem ratam habentes, eumdem excursum predicte domui, omnibus anni temporibus libere habendum, concessimus, et sigilli nostri appositione confirmavimus. Actum Villenove, anno Verbi incarnati Mº Cº LXXXº VIIº. Data per manum Hervei, capellani nostri.